交難
作者：郭祥正
朝代：宋

paragraphs: 馬蕭蕭，車轣轣，道上行人半相識。
識面雖多心友難，滄海可量人莫測。
君不見張陳昔日刎頸交，臨陣彎弓返相射。
又不見坐中耳語程將軍，背罵一錢猶不直。
噫吁嚱，休休休。
猿鳥可爲伴，麋鹿可與游。
春日晴暉暉，春風思悠悠。
春泉滑涓涓，春林碧柔柔。
行止任所適，歌嘯忘吾憂。
逢人輒掩口，語發多爲讎。